 यू–१९ को स्तर उकास्ने आशा
दीपेन्द्रसिंह ऐरीले गत वर्ष कोलेम्बोमा सानदार ९० रन बनाएका थिए । उनको प्रयासमा श्रीलंका यू–१९ ले छाडेको २ सय २८ रनको लक्ष्य नजिक पुगेको थियो नेपाली यू–१९ टोली । दुर्भाग्य नेपाल १ रनले पराजित भयो ।
काठमाडौं — दीपेन्द्रसिंह ऐरीले गत वर्ष कोलेम्बोमा सानदार ९० रन बनाएका थिए । उनको प्रयासमा श्रीलंका यू–१९ ले छाडेको २ सय २८ रनको लक्ष्य नजिक पुगेको थियो नेपाली यू–१९ टोली । दुर्भाग्य नेपाल १ रनले पराजित भयो ।नेपाली यू–१९ टोलीका प्रशिक्षक विनोद दास जित–हारलाई खासै महत्त्व दिँदैनन् । उमेर समूहको क्रिकेट भनेको सिक्ने र जे सिकेको त्यसलाई खेलाडीले कसरी अगाडि बढाउँछन् त्यसमा महत्त्व दिन्छन् । उनै दासको प्रशिक्षणमा नेपाली यू–१९ टोली दुई महत्त्वपूर्ण भ्रमणमा निस्कँदै छ ।बंगलादेश यू–१९ सँगको तीन खेलको शृंखलाका लागि नेपाल सोमबार ढाकातर्फ जानेछ । नेपालले नोभेम्बर २, ४ र ५ मा बंगलादेशी टिमसँग खेल्नेछ । नोभेम्बर ६ मा नेपाल फर्केपछि नेपाल भोलिपल्टै मलेसिया लाग्नेछ । मलेसियामा नेपालले नोभेम्बर ११ देखि १९ सम्म हुने एसीसी यू–१९ एसिया कपमा प्रतिस्पर्धा गर्नेछ ।‘बंगलादेश भ्रमण हाम्रा लागि एसिया कपजत्तिकै महत्त्वपूर्ण छ । यो हाम्रा लागि अवसर हो,’ दासले भने, ‘यो सँगै यू–१९ एसिया कप खेल्दा हाम्रो स्तर कहाँ छ भनेर थाहा हुन्छ । यो यू–१९ टिमबाट विशेष गरी ब्याटिङमा केन्द्रित रहेर राष्ट्रिय टोलीसम्म पुग्ने खेलाडी निस्कोस् भन्ने आशा मैले लिएको छु ।’ब्याटिङमा विशेष गरी उनी अनिल शाह र रोहित पौडेलबाट आशावादी छन् । बंगलादेश भ्रमण र एसिया कपलक्षित तीन साता प्रशिक्षण राखिएको थियो । ब्याट्सम्यान दीपेन्द्रसिंह ऐरी र बलर सन्दीप लामिछाने राष्ट्रिय टोलीबाट विश्व क्रिकेट लिग च्याम्पियनसिपका लागि हङकङ भ्रमणमा पनि रहेकाले यू–१९ क्याम्पमा पछि समावेश भए । दीपेन्द्र आएर एउटा अभ्यास खेल खेल्दै ८० रन बनाए ।ब्याटिङमा प्रशिक्षक दासको चिन्ता विकेटकिपर/ब्याट्सम्यान आसिफ शेखप्रति छ । ठूलो आस गरिएका आसिफको ब्याट पछिल्लो वर्ष राम्रोसँग घुम्न सकेको छैन । क्याम्पमा खेलिएका अभ्यास खेलमा पनि उनले रन बनाउन सकिरहेका छैनन् । दसैंअघि मलेसियामै नेपालले यू–१९ इस्टर्न रिजन जित्दा आसिफको प्रदर्शन ठीकै थियो । त्यसैले उनलाई अवसर दिइएको दास बताउँछन् ।जितेन्द्रसिंह ठकुरीलाई उनले ओपनिङ ब्याटिङ विकल्पका रूपमा नेपाली यू–१९ टोलीमा राखेका छन् । इस्टर्न रिजन खेलेको टोलीबाट उनीसँगैं कमलसिंह ऐरी, भीम सार्की, रसिद खान र प्रकाश केसीले स्थान पाएका हुन् । एसिया कप खेले पनि कमल चोटका कारण इस्टर्न रिजनमा थिएनन् । कमजोर प्रदर्शनका कारण भीम र प्रकाशलाई इस्टर्न रिजनमा राखिएको थिएन । रसिद खान र जितेन्द्र यू–१९ का नयाँ अनुहार हुन् ।इस्टर्न खेलेको टोलीबाट सुमित महर्जन, विक्रम भुसाल, नन्दन यादव र सन्दीप जोहराले स्थान गुमाएका छन् । दोस्रो अन्तिम चरणमा १८ खेलाडीको घोषणा गरेपछि चोटका कारण नन्दन, रिजन ढकाल र सुशान्तसिंह थापाले आफ्नो नाम फिर्ता लिएका थिए ।यू–१९ मा टेस्ट मान्यताप्राप्त भारत, पाकिस्तान, श्रीलंका र बंगलादेशसहित एसोसिएटका चार टोलीले एसिया कपमा खेल्दै आएका छन् । टेस्ट मान्यताप्राप्तमा अफगानिस्तान एसियाको पाँचौं टोली भएको छ । नेपालले त्यसमध्ये कम्तीमा दुईसँग समूह चरणमा खेल्नुपर्ने निश्चित छ । एसिया कपका प्रतिस्पर्धी ८ टोलीमा एक आयोजक मलेसिया छ भने अर्को वेस्टर्न रिजन विजेता हुनेछ ।एसिया कपमा नेपालले कोसँग समूह चरणमा खेल्ने निश्चित भएको छैन । तर दास भन्छन्, ‘को सँग खेल्दैछौं भनेर हामीले ध्यान दिएका छैनौं । अरु प्रतिद्वन्द्वीभन्दा पनि हामी आफ्नो खेल कसरी अगाडि बढाउने भनेर केन्द्रित छौं ।’ उनले बंगलादेश भ्रमणका ३ र एसिया कपको समूह चरणका ३ खेल गरी ६ खेलमा कम्तीमा नेपाली खेलाडीबाट दुई शतक प्रहार गरेको हेर्ने चाहना राखेका छन् ।‘हामी जित्नलाई नै खेल्छौं, तर खेलाडीको ग्रोथ मेरो पहिलो प्राथमिकता हो । दुवै भ्रमण नतिजाका हिसाबले सजिलो छैन् । पछिल्लो एसिया कपमा हामीले श्रीलंका र भारतविरुद्ध राम्रो चुनौती दिएका थियौं, अहिले त्यही प्रदर्शनलाई उकास्न सक्नुपर्छ,’ दासले भने ।नेपाली टोलीको तयारीक्रममा ब्याटिङ प्रशिक्षक मोन्टी देसाई र ट्रेनर सुवास पात्रो भारतबाट आएका थिए । निजी कामका लागि भारत फर्किएका देसाई बंगलादेश र मलेसिया भ्रमणमा नेपाली यू–१९ टोलीसँगै हुनेछन् । ‘देसाईले ब्याटिङ प्रोसेसमा ध्यान दिएका छन् । नयाँ मान्छे आउनेबित्तिकै खेलाडीलाई सिक्न नयाँ जागर पनि चल्छ भन्ने हो,’ दासले देसाईबारेमा भने ।जुलाईमा सिंगापुरमा आईसीसी यू–१९ एसिया कपमा अफगानिस्तानसामु निरीह भएपछि नेपालले अर्को वर्ष हुने विश्वकप खेल्ने सम्भावना गुमाएको थियो । यसले नेपाली क्रिकेटमा दूरगामी असर पार्नसक्ने दास बताउँछन् । ‘विश्वकप गुमाउनु ठूलो घाटा हो,’ दासले भने, ‘राष्ट्रिय टोलीमा जतिले राम्रो प्रदर्शन गरेका छन् । तिनीहरूले विश्वकपलाई राम्रो प्लेट फर्म बनाएका छन् । अव हाम्रो क्रिकेट ब्युँतिन जरुरी छ, होइन भने हामीलाई अबरिजनल प्रतियोगिता नैगाह्रो हुन्छ ।’अफगानिस्तानले भर्खरै ५ खेलको शृंखलामा बंगलादेशलाई उस्कै मैदानमा ३–१ ले हराएको थियो । नेपालले आफ्नो स्तर नाप्न मात्र नभएर स्तरीय अभ्यास खेलका हिसाबले पनि बंगलादेश भ्रमण महत्त्वपूर्ण छ ।